2.

Петият параграф се изменя по такъв начин, че да се включи възможността за отглеждане на насажденията в субстрат, тъй като не е необходимо винаги да се засаждат в почва. Това изменение засяга точка 5 от единния документ. Производствените площи, подходящи за отглеждане на „Pimiento de Gernika“, са много ограничени поради условията на терена, градското развитие и инфраструктурния натиск, както и поради типичното разположение на малките стопанства в Страната на баските. В резултат на това не се извършва редуване на културите достатъчно често, а понякога се редуват свързани видове (домати/пиперки), което води до развитие на патогенни микроорганизми в почвата, които са толкова агресивни, че могат да унищожат дадена култура. Тези значителни проблеми със здравето на растенията носят заплаха за оцеляването на „Pimiento de Gernika“ — култура, която е традиционен елемент от земеделието по атлантическото крайбрежие на Страната на баските. Основните болести по растенията, които засягат „Pimiento de Gernika“, са свързани с почвата, т.е. почвата (органичният материал, който се разлага в почвата) е основният им инокулум. Причинителите на тези свързани с почвата заболявания в атлантическите климатични зони на Баската автономна област са предимно вирусни (вируси от родовете Potyvirus или Tobamovirus) или гъбични. Гъбичките от родовете Fusarium spp. и Phytophthora spp. са потенциален източник на инфекции за „Pimiento de Gernika“. Според едно изследване на почвите, извършено през 2014 г., тези гъбички присъстват в 70 % от почвите, използвани за отглеждане на „Pimiento de Gernika“. Това се потвърждава от друго изследване от 2015 г. върху резистентността към Tobamovirus при лютия пипер („Resistencia al Tobamovirus en guindilla y pimiento“), проведено от Santiago Larregla. В изследването, проведено от Mireia Núñez-Zofío, Santiago Larregla и Carlos Garbisu през 2011 г.: „Прилагането на органични изменения, последвано от мулчиране на почвата с пластмасово фолио, намалява заболеваемостта от Phytophthora capsici при пиперните култури при умерен климат“, публикувано в списание Crop Protection (Растителна защита), бр. 30, стр. 1563-1572, е установено, че биологичната дезинфекция е единственото средство за инактивация на инокулума в почвата, в който се генерират гъбичните заболявания (яйцеспори на Phytophthora capsici). Като се имат предвид климатичните условия на Атлантическата зона на Страната на баските, тази методика е ефективна само когато се прилага през пролетта и лятото, което съвпада с вегетационния сезон на „Pimiento de Gernika“. С оглед опазване на околната среда и биологичното разнообразие, земеделските стопани, които отглеждат „Pimiento de Gernika“ — в съответствие със строгите правила за интегрирано производство, съгласно които се ограничава употребата на пестициди — са избрали да използват субстрати за тази култура, като алтернатива на почвата. Както показват представените по-долу изследвания, субстратът позволява на кореновата система на растенията да се захване и служи като инертна опора за растението, без да пречи на неговия прием на хранителни вещества. Субстратите, които са подходящи за отглеждането на „Pimiento de Gernika“, представляват инертни субстрати, въпреки че може да се използва малък процент органична материя за уплътняване. Нито един от тези два компонента не носи какъвто и да било вид основни хранителни вещества или микроелементи, които да могат да се усвояват от растението. Субстратът се характеризира най-вече с ниската си плътност, която позволява на въздуха и водата да преминават през неговата структура. Изследванията са следните: — Arriaga, H., Nunez-Zofio, M., Larregla, S., Merino, P. 2011 г. Газообразни емисии от биологична дезинфекция на почвата чрез животински тор в оранжерия, където се отглеждат пиперки. Crop Protection, 30, стр. 412—419. — Macia, H., Etxeandia A., Domingo M., Amenabar R. 1997 г. Въздействие на различни съотношения между азот и калий в хранителната среда на пиперките „Gernika“. Acta Horticulturae, 40, стр. 475—478. — Larregla, S. 2003 г. Etiología y epidemiología de la „Tristeza“ del pimiento en Bizkaia [Етиология и епидемиология на „тъгата“ на пиперката в Biskaia]. В процес на разглеждане. Докторска дисертация. Университет на Страната на баските. Leioa. — Larregla, S., Guerrero, M.M., Mendarte S., Lacasa, A. 2015 г. Биологична дезинфекция с органични изменения при умора на почвата и контрол върху почвени патогени при защитени насаждения от пиперки. В: Organic Amendments and Soil Suppressiveness in Plant Disease Management [Органични изменения и потискане на почвата при управление на болестите по растенията], стр. 437—456. — Nuñez-Zofío, M., Garbisu, C., Larregla, S. 2010 г. Прилагане на органични изменения, последвано от мулчиране с пластмасово фолио за контрол на Phytophthora (кореново гниене) при пиперките в Северна Испания. Acta Horticulturae, 883, стр. 353—360. — Nuñez-Zofío, M., Larregla, S., Garbisu, C. 2012 г. Многократен контрол за биологична дезинфекция при заболяемост от Phytophthora (кореново и короново гниене) при пиперките и едновременно подобряване на качеството на почвата. Spanish Journal of Agricultural Research [Испанско списание за селскостопански изследвания], 10, стр. 794—805. — http://www.euskobaratza.eus/wp-content/uploads/2015/12/ResistenciaTobamovirus_Jorn_Dic15.pdf Цитираните изследвания показват, че няма разлики между продукцията, получена при отглеждане в почва или субстрат. В тази връзка възможността за отглеждане на насажденията в субстрат е включена, тъй като субстратът позволява фиксиране на кореновата система на растенията и служи като инертна опора за растението, без да пречи на доставянето на хранителни вещества до растението. Това означава, че характеристиките на „Pimiento de Gernika“ не се засягат. Сегашната формулировка: Торенето се съобразява така, че да се поддържа равновесието и нивото на хранителните вещества в почвата и в растенията, като се вземат предвид добивът, хранителното състояние на растенията, нивото на плодородие на почвата и приносът от други източници (чрез вода, органична материя и др.). се заменя със следното: „Pimiento de Gernika“ може да се отглежда както в почва, така и в субстрат. Торенето се съобразява така, че да се поддържа равновесието и нивото на хранителните вещества в почвата и в субстрата. Както почвата, така и субстратът, трябва по всяко време да отговарят на съответното законодателство относно интегрираното производство. Субстратът, използван за отглеждането, се характеризира с ниска плътност (30—150 kg/м3), която позволява на въздуха и водата да преминават през неговата структура, благодарение на което служи като инертна опора за растението, но без да пречи на доставянето на хранителни вещества до растението.